
ΘΕΜΑ: Αίτημα για τη νομική προστασία και την ειδική αποζημίωση των γεωτεχνικών υπαλλήλων που ασκούν ελεγκτικά καθήκοντα
 

Κύριε Υπουργέ,
Κύριοι Υφυπουργοί,
Κύριε Πρόεδρε και Γενικέ Γραμματέα Αγροτικής Ανάπτυξης και Τροφίμων,
Κυρίες και Κύριοι Μέλη του Δ.Σ. του Ταμείου Γεωργίας Κτηνοτροφίας,
Η άσκηση των ελεγκτικών αρμοδιοτήτων από τους γεωτεχνικούς υπαλλήλους συνιστά άσκηση δημόσιας εξουσίας προς εξυπηρέτηση του δημοσίου συμφέροντος και συνεπάγεται αυξημένη διοικητική, αστική και, κατά περίπτωση, ποινική έκθεση των ελεγκτών, αποκλειστικά εξαιτίας της εκτέλεσης των υπηρεσιακών καθηκόντων τους.
Η Διοίκηση, η οποία αναθέτει, οργανώνει και απαιτεί την άσκηση του ελεγκτικού έργου, οφείλει αντιστοίχως να διαμορφώνει το αναγκαίο θεσμικό πλαίσιο για την ασφαλή και απρόσκοπτη άσκησή του. Η ανάγκη αυτή καθίσταται ακόμη εντονότερη όταν το ίδιο το Υπουργείο προβάλλει δημοσίως το αποτέλεσμα των συγκεκριμένων ελέγχων ως έργο και επιτυχία του κρατικού ελεγκτικού μηχανισμού.
Για τον λόγο αυτό και προς σαφή προσδιορισμό της θέσης και της ευθύνης κάθε αρμόδιου οργάνου, η ΠΟΓΕΔΥ υποβάλλει, κατ’ άρθρο 10 του Συντάγματος και στο πλαίσιο των κανόνων διοικητικής δράσης και αιτιολογημένης απάντησης της Διοίκησης, τα ακόλουθα αιτήματα:
Α. Προς την πολιτική ηγεσία του ΥπΑΑΤ
Παρακαλούμε να τοποθετηθείτε ρητώς και εγγράφως επί των ακόλουθων ζητημάτων, τα οποία συνδέονται άμεσα με την ουσιαστική θωράκιση του δημόσιου ελεγκτικού μηχανισμού:
1. Εάν αποδέχεστε ως θεσμικά αναγκαία τη θέσπιση οργανωμένου και πάγιου συστήματος νομικής συνδρομής και κάλυψης των γεωτεχνικών υπαλλήλων, για υποθέσεις που ανακύπτουν αποκλειστικά από τη νόμιμη άσκηση των ελεγκτικών καθηκόντων τους, καθώς και την κάλυψη της σχετικής δαπάνης από τους πόρους που προέρχονται από τα ανταποδοτικά τέλη των ελέγχων και αποδίδονται στο Ταμείο Γεωργίας και Κτηνοτροφίας.
2. Εάν προτίθεστε να αναλάβετε την απαιτούμενη νομοθετική ή κανονιστική πρωτοβουλία για τη θεσμοθέτηση ειδικής ελεγκτικής αποζημίωσης υπέρ των γεωτεχνικών που ασκούν ελεγκτικά καθήκοντα, με χρηματοδότηση από τα αντίστοιχα ανταποδοτικά έσοδα του Ταμείου Γεωργίας και Κτηνοτροφίας, ώστε μέρος των πόρων που παράγονται από το ίδιο το ελεγκτικό έργο να επιστρέφει θεσμικά στην προστασία και υποστήριξη εκείνων που το εκτελούν.
3. Σε περίπτωση θετικής πολιτικής βούλησης, ποιο είναι το συγκεκριμένο χρονοδιάγραμμα νομοθετικών, κανονιστικών και διοικητικών ενεργειών για την υλοποίηση των ανωτέρω.
Η Πολιτεία δεν μπορεί να επικαλείται την ανταποδοτικότητα των ελεγκτικών τελών για τη χρηματοδότηση του ελεγκτικού συστήματος και ταυτόχρονα να εξαιρεί από αυτήν ακριβώς τους υπαλλήλους που παράγουν το ελεγκτικό αποτέλεσμα και αναλαμβάνουν τον αντίστοιχο υπηρεσιακό και νομικό κίνδυνο.
Σε περίπτωση αρνητικής τοποθέτησης, παρακαλούμε να γνωστοποιηθεί η ειδική νομική και πραγματική αιτιολογία επί της οποίας αυτή ερείδεται.
Β. Προς τον πρόεδρο και τα μέλη του Διοικητικού Συμβουλίου του ΤΓΚ
Παρακαλούμε το παρόν να εισαχθεί ως αυτοτελές θέμα στην ημερήσια διάταξη της επόμενης συνεδρίασης του Διοικητικού Συμβουλίου και να ληφθεί ρητή απόφαση ως προς:
1. τη δυνατότητα του ΤΓΚ, στο πλαίσιο του σκοπού, των αρμοδιοτήτων και των πόρων του, να χρηματοδοτεί ή να υποστηρίζει σύστημα νομικής προστασίας των γεωτεχνικών ελεγκτών,
2. τη δυνατότητα οικονομικής συμβολής του στην κάλυψη ειδικής ελεγκτικής αποζημίωσης, εφόσον θεσπιστεί το αναγκαίο κανονιστικό πλαίσιο,
3. καθώς και τις συγκεκριμένες θεσμικές ή διοικητικές ενέργειες που το Δ.Σ. προτίθεται να εισηγηθεί προς την πολιτική ηγεσία.
Σε περίπτωση που το Δ.Σ. κρίνει ότι δεν διαθέτει σχετική αρμοδιότητα, παρακαλούμε η απόφαση να προσδιορίζει ειδικώς τη διάταξη από την οποία προκύπτει η έλλειψη αρμοδιότητας, καθώς και το όργανο το οποίο κατά την κρίση του είναι αρμόδιο για την αντιμετώπιση κάθε επιμέρους αιτήματος.
Παρακαλούμε επίσης να μας χορηγηθεί αντίγραφο της σχετικής απόφασης και του αποσπάσματος των πρακτικών της συνεδρίασης κατά το μέρος που αφορά το παρόν θέμα.
Η ΠΟΓΕΔΥ επισημαίνει ότι δεν είναι διοικητικά συνεπές το ελεγκτικό αποτέλεσμα να αποδίδεται στη Διοίκηση, ενώ ο προσωπικός νομικός και οικονομικός κίνδυνος από την παραγωγή αυτού του αποτελέσματος να μετακυλίεται στους υπαλλήλους που ενεργούν κατ’ εντολή και για λογαριασμό της.
Για τον λόγο αυτό ζητούμε επί των ανωτέρω σαφή, ειδική και έγγραφη τοποθέτηση των αρμοδίων οργάνων εντός της προβλεπόμενης από την κείμενη νομοθεσία προθεσμίας, προκειμένου να είναι απολύτως διακριτή η θέση και η ευθύνη εκάστου.
Η παρούσα υποβάλλεται με ρητή επιφύλαξη κάθε νόμιμου δικαιώματος της Ομοσπονδίας και των μελών της.





Για  το  Δ.Σ.
	  Ο  ΠΡΟΕΔΡΟΣ


   Ν.  ΚΑΚΑΒΑΣ

